input: IZVEDBENA UREDBA KOMISIJE (EU) 2015/553
  z dne 7. aprila 2015
  o odobritvi aktivne snovi cerevisan v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 22(1) v povezavi s členom 13(2) Uredbe,
  ob upoštevanju naslednjega:
  (1)
  V skladu s členom 7(1) Uredbe (ES) št. 1107/2009 je Francija 5. marca 2012 prejela zahtevek podjetja Agro-Levures et Dérivés SAS za odobritev aktivne snovi cerevisan. V skladu s členom 9(3) navedene uredbe je Francija kot država članica poročevalka 14. maja 2012 obvestila Komisijo o dopustnosti zahtevka.
  (2)
  Država članica poročevalka je 22. februarja 2013 Komisiji predložila osnutek poročila o oceni, pri čemer je en izvod poslala Evropski agenciji za varnost hrane (v nadaljnjem besedilu: Agencija), v katerem je ocenila, ali je verjetno, da bo aktivna snov izpolnila merila za odobritev iz člena 4 Uredbe (ES) št. 1107/2009.
  (3)
  Agencija je izpolnila določbe člena 12(1) Uredbe (ES) št. 1107/2009. V skladu s členom 12(3) Uredbe (ES) št. 1107/2009 je zahtevala, da vlagatelj predloži dodatne informacije državam članicam, Komisiji in Agenciji. Država članica poročevalka je januarja 2014 Agenciji predložila oceno dodatnih informacij v obliki posodobljenega osnutka poročila o oceni.
  (4)
  5. maja 2014 je Agencija vlagatelju, državam članicam in Komisiji poslala svoj sklep o tem, ali se pričakuje, da bo aktivna snov cerevisan izpolnila merila za odobritev iz člena 4 Uredbe (ES) št. 1107/2009 (2). Agencija je svoj sklep dala na voljo javnosti.
  (5)
  Vlagatelju je bilo omogočeno, da predloži pripombe na poročilo o pregledu.
  (6)
  11. decembra 2014 je Komisija Stalnemu odboru za rastline, živali, hrano in krmo predložila poročilo o pregledu za cerevisan in osnutek uredbe, ki določa, da se cerevisan odobri.
  (7)
  V zvezi z eno ali več reprezentativnimi rabami vsaj enega fitofarmacevtskega sredstva, ki vsebuje aktivno snov, zlasti v zvezi z rabami, ki so bile proučene in podrobno navedene v poročilu o pregledu, je bilo ugotovljeno, da so merila za odobritev iz člena 4 Uredbe (ES) št. 1107/2009 izpolnjena. Navedena merila za odobritev se torej štejejo za izpolnjena. Zato je primerno, da se cerevisan odobri.
  (8)
  Komisija nadalje meni, da je cerevisan aktivna snov z majhnim tveganjem v skladu s členom 22 Uredbe (ES) št. 1107/2009. Cerevisan ni problematična snov in izpolnjuje pogoje iz točke 5 Priloge II k Uredbi (ES) št. 1107/2009. Glavna sestavina za cerevisan so celične stene kvasovke Saccharomyces cerevisiae, ki je zelo razširjena v naravi in se običajno uporablja pri proizvodnji živil (peka, alkoholne pijače, prehranska dopolnila) ter redno uživa brez kakršnih koli dokazov o morebitni škodljivosti. Glede dodatne izpostavljenosti ljudi, živali in okolja zaradi rab, odobrenih na podlagi Uredbe (ES) št. 1107/2009, se pričakuje, da je zanemarljiva v primerjavi s pričakovano izpostavljenostjo v običajnih življenjskih situacijah.
  (9)
  Zato je primerno odobriti cerevisan kot snov z majhnim tveganjem. V skladu s členom 13(4) Uredbe (ES) št. 1107/2009 bi bilo treba ustrezno spremeniti Prilogo k Izvedbeni uredbi Komisije (EU) št. 540/2011 (3).
  (10)
  Ukrepi iz te uredbe so v skladu z mnenjem Stalnega odbora za rastline, živali, hrano in krmo -
  SPREJELA NASLEDNJO UREDBO:
  Člen 1
  Odobritev aktivne snovi
  Aktivna snov cerevisan, kot je opredeljena v Prilogi I, se odobri v skladu s pogoji iz navedene priloge.
  Člen 2
  Spremembe Izvedbene uredbe (EU) št. 540/2011
  Priloga k Izvedbeni uredbi (EU) št. 540/2011 se spremeni v skladu s Prilogo II k tej uredbi.
  Člen 3
  Začetek veljavnosti in uporaba
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 7. aprila 2015